作者：黄机
词牌/韵律：沁园春

paragraphs: 人物眇然，落落晓星，如君几何。
有飘摇长袖，工持月斧，寂寥遗韵，妙鼓云和。
政事文章，特其馀事，英气横空时浩歌。
还堪笑，似龙文古鼎，谁复摩挲。
青丝系马庭柯。
为小驻寿君金叵罗。
说一时伟望，齐高岳麓，二年遗爱，拍满湘波。
世事多端，细凭商略，痛处不须言语多。
从今去，好经从乌府，躐上銮坡。